google/wiki40b huggingface dataset:
Veier i Oppland

I Oppland var det pr. 1. januar 2007 til sammen 5 600 km offentlige veier, noe som utgjorde 6,03 % av landets samlede veilengde på 92 946 km. Av dette var 1 662 km riksveier/europaveier, 2 069 km fylkesveier og 1 869 km kommunale veier.

Fylkets viktigste veier

Oppland har tre europaveier: E6, E16 og E 136. Europavei 6 går fra Mjøsbrua i sør, via Lillehammer og Gudbrandsdalen til Dovrefjell i nord. Dette er den viktigste veien mellom Oslo og Trondheim. Europavei 16 går gjennom Valdres til Filefjell, og er hovedforbindelsen mellom Oslo og Bergen. Europavei 136 går fra Dombås gjennom Lesja mot Romsdalen. Tre videre veier i fylket har status som riksvei. Riksvei 4 går fra Lunner via Gjøvik til Mjøsbrua. Riksvei 15 går fra Otta til Strynefjellet. Riksvei 35 går i den sørligste delen av fylket, gjennom Lunner og Jevnaker.
Andre viktige veier i Oppland er fylkesvei 33 fra Skreia via Gjøvik og Dokka til Bergo i Valdres, og fylkesvei 34 mellom Jaren og Svingvoll.

Nasjonale turistveier

To veier i Oppland har status som Nasjonal turistvei. Fylkesvei 55 fra Fossbergom i Lom over Sognefjellet til Gaupne i Luster utgjør Nasjonal turistvei Sognefjellet, mens fylkesvei 258 over Strynefjellet utgjør Nasjonal turistvei Gamle Strynefjellsvegen.

Elvekryssinger

Fylkets viktigste veiforbindelse over innsjø/elv er Mjøsbrua og Lillehammer bru. Begge bruene er del av europavei 6. Flere mindre bruer krysser også Gudbrandsdalslågen lenger nord.

Fjelloverganger

Opplands viktigste fjelloverganger er europavei 6 over Dovrefjell og europavei 16 over Filefjell. Også riksvei 15 over Strynefjellet er viktig, og fylkesvei 51 over Golsfjellet bør også nevnes. Fylkesvei 53 Tyin-Årdal var tidligere viktig for samferdselen i Årdal, men er i dag mindre viktig enn før, etter at denne veien ble forlenget vestover og med tunnel til Lærdal. Flere andre fjelloverganger i Oppland har større betydning som turistruter enn som viktige forbindelsesveier. Blant disse kan nevnes fylkesvei 55 over Sognefjellet (Norges høyestliggende skiltete vei, 1434 moh.), fylkesvei 51 over Valdresflya og fylkesvei 27 over Venabygdsfjellet.
GÆA Norvegica

GÆA Norvegica (stiftet i 1935) er en studentforening ved Institutt for geofag, Universitetet i Oslo (UiO). Foreningen er for alle geo-studenter på bachelor, master og ph.d. nivå på studieprogrammer ved Institutt for geofag. Foreningen drives av studentene og mange bidrar i arbeidet. Foreningen har en leder som velges, nestleder og andre som ivaretar andre funksjoner. Navnet på foreningen GÆA Norvegica er hentet fra en bok skrevet av den norske geologen og fjellklatreren Baltazar Mathias Keilhau med tittelen Gaea Norvegica.
Foreningen ble stiftet så tidlig som i 1935 under en studentekskursjonen på høyfjellet, og er en av de eldste studentforeningene ved UiO. Det var professor i geologi Olaf Holtedahl (1885–1975) ved Universitetet i Oslo, som var den som indirekte gav støtet til GÆA Norvegicas tilblivelse i 1935. I 2015 hadde studentforeningen sitt 80-årsjubileum i en storstilt feiring med mange gjester.
GÆA Norvegica jobber for det sosiale miljøet på Institutt for geofag, og arrangerer ulike sosiale sammenkomster for studentene. Disse tilstelningene er også åpne for ansatte ved Institutt for geofag som kan delta.
Kiss Them for Me (sang)

«Kiss Them for Me» er en sang skrevet og spilt inn av det britiske postpunkbandet Siouxsie and the Banshees. Sangen var den første singelen fra bandets tiende album Superstition (1991).
Sangen markerte et stilskifte i musikalsk retning for bandet, ettersom den var mer poppreget enn de tidligere låtene. Den kryptiske sangteksten er en hyllest av skuespillerinnen og sexsymbolet Jayne Mansfield. Sangteksten inneholder Mansfields slagord «divoon», og refererer også til hennes hjerteformete svømmebasseng og til den fatale bilulykken der hun ble drept. Selve låttittelen hentet navnet sitt fra Mansfields film Kiss Them for Me (1957).
«Kiss Them for Me» var Siouxsie and the Banshees største hit i USA med en bestenotering på 23.-plass på Billboard Hot 100. Musikkvideoen til låten ble også spilt hyppig på MTV.
Polaris Air Transport

Polaris Air Transport var et norsk charterflyselskap
Selskapet ble opprettet i 1965 med base på Oslo lufthavn, Fornebu. Stifterne var Bjørn Bostad og Alf Remseth som begge var flyvere og tok aktiv del i den opertive flyvningen. Det ble anskaffet en Douglas DC-3 som ble registret i Norges luftfartøyregister som LN-RTE. Senere ble det anskaffet ytterligere en DC-3, registrert som LN-RTO. I tillegg opererte selskapet mellom 1966-69 tre  Convair 240, registrert som LN-KAP, -KLU, -KLT 
Selskapet utførte charterflyniger med passasjerer og gods. Selskapet opphørte i 1974.
Hvit honning

Hvit honning er et musikkalbum med Onkel Tuka, utgitt i 2011.
Fredly kirkegård (Gloppen)

Fredly kirkegård er en gravlund sør for Sandane sentrum i Gloppen. Kirkegården er knyttet til Gimmestad kirke og er gravplass for sognefolket som bor nærmest fjordbunnen, i området kalt Bukta.
Den amerikanske okkupasjonssonen

Den amerikanske okkupasjonssonen (tysk: Amerikanische Besatzungszone), også kalt sørøstsonen, var en av fire okkupasjonssoner i Tyskland. Det var de allierte okkupasjonsmaktene som under opprettet sonene vest for Oder-Neisse-linjen etter Wehrmachts kapitulasjon i mai 1945. Okkupasjonssonene ble oppløst i 1949, ved dannelsen av Forbundsrepublikken Tyskland. 
Etter opprettelsen av Forbundsrepublikken Tyskland i 1949, ble de alliertes kontroll videreført i okkupasjonsstatuttet. Statuttet ble opphevet ved Parisavtalene i 1955. En liten rest av de fire alliertes myndighet varte likevel helt til 1990, da de i to pluss fire-avtalen, ga sitt samtykke til Tysklands gjenforening.
Opprinnelig ble det under Jaltakonferansen i februar 1945, avtalt å opprette tre okkupasjonssoner i Tyskland: den amerikanske, den britiske og den sovjetrussiske. Senere ble også den franske okkupasjonssonen etablert, ved en fradeling av den amerikanske og den britiske sonen.
Innenfor sin sone gjennomførte den amerikanske okkupasjonsmakten militær straffesak mot mistenkte krigsforbrytere på tysk side. Dachauprosessene (engelsk: Dachau Trials) var omfattet 489 saker gjennomført 1945-1948 inne i Dachau som da var gjort om til interneringsleir for mistenkte krigsforbrytere. Sakene ble ført mot blant andre mannskap fra leirene Buchenwald, Flossenburg og Mauthausen i tillegg til Dachau selv. Til forskjell fra Nürnbergprosessen som handlet om rikets toppledere, var de tiltalte i Dachau tjenestemenn på laveste nivå. Domstolen var satt som en amerikansk militærdomstol (dommerne og aktor var offiserer) og ble ført i henhold til amerikanske regler. Den amerikanske aktoren William Denson (32 år gammel) sto alene for 177 av sakene. Av disse ble 132 dømt til døden og dødsstraffen ble fullbyrdet for 97 (ved henging). Ilse Koch var gravid og Denson ba derfor om livstidsdom i stedet for dødsstraff, general Lucius D. Clay omgjorde straffen til fire års fengsel og Koch slapp ut etter to år.
Ishockey-VM 2012

VM i ishockey (for elitedivisjonen) vil i 2012 bli arrangert i Helsingfors og Åbo i Finland i perioden 4. og 20. mai 2012. Senere ble det bestemt at den gruppen som Sverige skal spille i, skal spilles i Stockholm, i tillegg også tre kvartfinaler.
Vippeposisjon

Vippeposisjon er et uttrykk  i politikken som beskriver den posisjonen et politisk parti  er i etter et valg når partiet ved å velge en av to sider kan sørge for at den ene siden får flertall.  Partiet som er i vippeposisjon får dermed langt større påvirkningskraft enn partiets størrelse og oppslutning skulle tilsi. 
Kjente eksempler på vippeposisjoner i det norske Stortinget var i periodene 1961–1965 og 1985–1989. I 1961 fikk Arbeiderpartiet og de borgerlige 74 mandater hver. Sosialistisk Folkeparti (SF) fikk to representanter og bestemte dermed hvilken regjering landet skulle ha. I 1963 benyttet SF vippeposisjonen først til å felle Einar Gerhardsens tredje regjering for senere å felle John Lyngs regjering og innsette Einar Gerhardsens fjerde regjering. I 1985 havnet Fremskrittspartiet (FrP) på vippen med to mandater, da de borgerlige uten Frp fikk 78 mandater og Arbeiderpartiet og Sosialistisk Venstreparti til sammen fikk 77. I 1986 benyttet Fremskrittspartiet vippeposisjonen til å felle regjeringen Willoch og innsette Gro Harlem Brundtlands andre regjering. I Sverige kom partiet Sverigedemokraterna i vippeposisjon etter Riksdagsvalget i 2010.
Vippeposisjoner oppstår oftest i systemer med forholdstallsvalg. Systemet med flertallsvalg favoriserer store partier i forhold til små, og vippeposisjoner oppstår sjeldnere. I Storbritannia var Irish Parliamentary Party i vippeposisjon etter valget i 1910, og etter parlamentsvalget i Storbritannia 2010 havnet Liberaldemokratene i vippeposisjon.
Hellerud stasjon

Historie

Hellerud stasjon åpnet i 1926 som en av holdeplassene på Østensjøbanen fra Etterstad til Oppsal. Nåværende T-banelinje følger den opprinnelige traseen, og stasjonene Hellerud, Godlia, Skøyenåsen og Oppsal ligger alle på samme sted som de opprinnelige holdeplassene da banen åpnet.

Navn og geografisk plassering

Navnet «Hellerud stasjon» ble valgt etter påtrykk fra Hellerud Vel, som da var det nærmeste boligstrøket (ved siden av Godlia). Tveita fantes ikke som boligstrøk.
Navnet «Hellerud stasjon» er i dag noe misvisende da stasjonen ikke ligger i strøket Hellerud. Dette gjorde at Hellerud Vel (med støtte fra Golia Vel) på 1990-tallet arbeidet for å gi stasjonen et nytt navn. Stasjonen ligger akkurat på grensen mellom strøkene Bryn i nord, og Godlia i sør. I tillegg er den nærmeste bebyggelsen på Tveita bare 100 meter nord for stasjonen. Alle disse strøksnavnene er imidlertid brukt på andre stasjoner i nærheten.
Napolibukten

Napolibukten ligger ved Italias sørvestlige kyst ved provinsen Napoli (Campania). Den åpner seg i vest mot Tyrrenhavet. På kysten nord for bukten ligger byene Napoli og Pozzuoli. I øst finner vi Vesuv, og mellom bukten og vulkanen ligger en lang rekke mindre byer som Portici, Ercolano (Herculaneum), Torre del Greco og Torre Annunziata. Ved buktens sørside er Sorrentohalvøyen med byene Castellammare di Stabia og Sorrento. Sorrentohalvøyen skiller Napolibukten fra Salernobukten.
Øyene Capri, Ischia og Procida ligger ved bukten.
Området er et viktig turistmål, og ruinene etter de romerske byene Herculaneum og Pompeii er blant attraksjonene.
Det ble arrangert tevlinger i seiling i Napolibukten under Sommer-OL 1960 i Roma.
Kjelvene

Kjelvene er et område i Storhaug (Østre) bydel i Stavanger omkring Johanneskirken. Kjelvene har trolig omfattet området øst for St. Hansvollen, sør for Strømsteinen og vest for Spilderhaug. 
Kjelvene er inntegnet første gang på et kart i 1860. Navnet Kjelvene brukes i skriftlige kilder fra 1764 – og  omtales som «Tielven». Gunder Ånesen fikk da lov til å slå graset på myra Kjelvene, mellom St. Hansvollen og Spilderhaug. 
Fram til 1851 var Kjelvene en del av Hetland prestegård. 
I 1851  kjøpte Carl Petter Nyman eiendommen Kjelvene sammen med St. Hansvollen og Lervikryggen av Staten. Det ble så parsellert opp i mindre tomter, og ble i hovedsak utbebygd fra 1850-årene og framover.
Lekeplassen Kjelvene er mest kjent som den store «damprivalsen», som har vært et yndet leketøy i flere generasjon. Det var også vanlig lekeplass med lekeaparater og en stor fotballbane.  I 2005 ble den ombygget med en stor rullebrettbane (skatebane – «Betongparken») og kurvballbaner. På 1920-tallet brukte Norges Kommunistiske Parti Kjelvene for friluftsmøter.
Karripasta

Karripasta er jevne, våte blandinger av friske og tørkede krydder og urter, røtter og noen andre ingredienser. Karripasta brukes i curry (krydrete retter med grønnsaker og fisk eller annen sjømat eller kjøtt i saus) og er en viktig del av det nasjonale kjøkken i Thailand, Malaysia, Indonesia og Singapore.

Bruk

Karripasta brukes først og fremst i curry, gryteretter med grønnsaker og enten fisk og skalldyr eller kjøtt, eller vegetarisk. Nudler er vanlig i curries.
Når man skal lage curry, skal thailandsk karripasta freses ved middels varme, deretter has kokosfløte i (i Nord-Thailand brukes ikke alltid kokos) og blandingen stekes forsiktig til fettet i kokosen perler. Dette utvikler det fulle smakspotensialet i blandingen og gir currien en rundere smak enn ellers. Ikke alle oppskrifter har fresing, noen har pastaen rett i kokosmelk eller kokosfløte. I malayisk rempah freses alltid karripastaen i olje før kokos has i. Både kokosmelk/-fløte og sukker (ofte palmesukker) har den virkning i en curry at de demper den intense styrken i karripastaen.
Karripasta oppbevares kjølig. Hjemmelaget kan oppbevares i lukket glass eller boks i kjøleskap i tre uker og i fryser i noen måneder, vakuumpakket i uåpnet plastpakning har holdbarhet på flere år.
Basketball under de europeiske småstatslekene 1995

Basketball ved De europeiske småstatslekene 1995 ble arrangert fra 30. mai til 3. juni 1995 i Luxembourg.
Agrilodia

Utseende

Middelsstore (gjerne 10-15 millimeter), slanke, mer eller mindre blankt svarte praktbiller, kan ha tegninger av lyse skjell. Antennene er ganske korte. Hodet er smalere enn pronotum, med ganske store fasettøyne. Pannen er noe uthulet i midten slik at det dannes en grop mellom fasettøynene. Dekkvingene er ofte litt klubbeformet utvidete i spissen, med korte pigger.

Levevis

Som det norske navnet skulle tilsi utvikler disse billene seg gjerne i død ved av små dimensjoner - greiner og kvister. I motsetning til mange av de større praktbillene er utviklingstiden ikke svært lang.

Utbredelse

Slekten er utbredt i den Neotropiske økosonen.
Sosialiseringsbevegelsen i Ruhrområdet

Sosialiseringsbevegelsen i Ruhrområdet (tysk: Sozialisierungsbewegung im Ruhrgebiet) var en bevegelse som i 1919 oppstod fra rekkene til streikebevegelsen, og som arbeidet for sosialisering (nasjonalisering) av gruveindustrien.
I desember 1918 fattet riksrådkongressen den beslutning å sosialisere den moderne industrien, og da i første rekke gruvene. I ukene som fulgte foretok rådet for folkets representanter seg lite for å iverksette vedtaket, bortsett fra å opprette en sosialiseringskommisjon. I Ruhrområdet førte dette til misnøye, og der hadde det siden desember 1918 vært streiker med krav om høyere lønn. Den 21. desember 1918 ble det fremmet krav om sosialisering i Hamborn, men disse kravene kom raskt i bakgrunnen og ble overskygget av krav om lønnstillegg og kortere arbeidstid.
Ekelands Danseorkester

Ekelands Danseorkester (EDO) ble satt sammen våren 1975, og orkesteret ble deretter kjent for sitt varierte repertoar og gode kontakt med publikum. Bandet var aktive rundt i hele landet frem til 1988, og i to år, i 1979 og 1980, spilte orkesteret på heltid. Etter ei tid med store utskiftinger av både repertoar og medlemmer, er det i dag bare Lars Johan Ekeland som fremdeles er med.
Repertoaret har også endra seg radikalt, og i begynnelsen av 2000-tallet fant gruppa sin form. Bassist Ove Eikemo la for dagen et talent som både tekst- og låtskriver. Låtene hans på dialekt gir ofte et humoristisk syn på livets små trivialiteter.
1540-årene

-- 1540 -- 1541 -- 1542 -- 1543 -- 1544 -- 1545 -- 1546 -- 1547 -- 1548 -- 1549
Tiårsoversikt
Novalesaklosteret

Novalesaklosteret (Abbazia di Novalesa) er et benediktinerkloster i regionen Piemonte i Italia. Det ble grunnlagt i 726, og var dedikert apostlene Peter og Andreas. En tid i løpet av middelalderen var klosteret et av de viktigste i Europa og lå på pilegrimsvegen Via Francigena.
Novalesa ligger i Val di Susa på vegen til fjellovergangen Mont Cenis. Grunnleggeren av klosteret, Abbone eller Abbo av Provence, var en lokal frankisk stattholder med gode forbindelser til frankerkongen. De første munkene kom antagelig fra distriktet rundt Grenoble i Frankrike. 
Klosteret fikk støtte fra kong Karl den store og kong Ludvig den fromme, noe som understreker klosterets franske forbindelse inntil det ble ødelagt i 906 av angripere som har blitt oppgitt å være sarasenere. Karl den store bodde selv her for en lengre periode før han angrep langobardene ved Chiusa di San Michele.
Den latinske krøniken Chronicon Novaliciense («Novalesa-krøniken») ble skrevet ved klosteret en gang rundt år 1060.
Det begynte å vokse i framgang på nytt på 1200-tallet og fortsatte da å gi gjestefrihet til pilegrimer til et stykke ut på 1600-tallet da det ble overtatt av cistercienserordenen. I løpet av de tre neste århundrene har klosteret blitt restaurert. På 1970-tallet ble klosteret igjen overtatt av benediktinermunker som blant annet har åpnet et verksted for restaurering av antikke og oldtidsbøker.
Zonen

Handling

Det svenske forsvaret gjennomfører prøver med syntetisk ozon for å forbedre det tynne ozonlaget i Nord-Sverige. Et svensk militær transportfly endrer betegnelse og flyr inn i svensk luftrom samtidig som sjefspersonalet fra forsvaret hindrer en inngripen fra et kontrollrom på bakken. Ozonet blir spredt ut og man lar et forskerteam gjennomføre ballongprøver innenfor sonen. Noe gikk galt. Det syntetiske ozonet har ødelagt det eksisterende ozonlaget. Faren i en russisk familie, som bor i sonen, er rypejeger og blir utsatt for solens ultrafiolette stråling. Han søker hjelp for dette hos doktor Lagerlöf. Mannen avgår ved døden når Lagerlöf frakter ham til Kiruna sykehus.
Legen Jacob Lagerlöf fatter mistanke og snubler over en hemmelighet som er såpass godt bevart at han nå får både militær og regjering etter seg. Ved sin side har han Pecka Kregert, journalist ved Norrlands allehanda, en avis der Pecka lar hemmeligstemplet materiale bli produsert - med den følgen at de militære ilegger ham ytringsforbud. Doktor Lagerlöf har en bror, Peter, som bor i Stockholm og arbeider ved forsvarsdepartementet. Etter påtrykk fra Jacob lar Peter seg overtale til å stjele forsvarshemmeligheter fra Henrik Levin, forsvarssekretær ved forsvarsdepartementet. Dokumentene skal senere bli anvendt under en TV-sendt debatt foran kommende riksdagsvalg. En katt og rotte-lek tar fart med løgner, påtrykk, hemmeligheter, anlagte branner og mord.
Fylkesvei 4394

Fylkesvei 4394 går mellom Høyland og Søyland i Hå kommune. Veien er 2,2 km lang.
Frem til 2019 hadde veien betegnelsen fylkesvei 172.
Bowls under de britiske imperie- og samveldeleker 1962

Bowls under de britiske imperie- og samveldeleker 1962. Bowls var en av flere sporter under de britiske imperie- og samveldeleker (British Empire and Commonwealth Games) som ble arrangert i Perth i Australia i perioden 22. november til 1. desember 1962. Det var de sjuende lekene i det som kom til å bli Samveldelekene (Commonwealth Games) fra 1978. De fire første lekene het de britiske imperielekene (British Empire Games) de neste fire (1962-1966) het (British Empire and Commonwealth Games). I lekene i 1962 og i alle foregåene leker ble det konkurrert i tre øvelser i bowls, single, par og firer, kun for menn. England ble beste nasjon med to gullmedaljer foran New Zealand med én.
Icaunauna

Utseende

En middelsstor, avlang, svart trebukk. Mesteparten av hodet og pronotum (bortsett fra to svarte sideflekker ved roten) er guloransje. Det femte, sjette og sjuende leddet i antennene er gulhvite i den innerste delen. Antennene er omtrent så lange som kroppen, pronotum er avrundet rektangulært, dekkvingene er jevnbrede (en tanke innbuktet i midten), kraftig punkterte.

Utbredelse

Arten er bare kjent fra Costa Rica.
Bembidion ephippium

Utbredelse

Bembidion ephippium finnes sør i Europa og Nord-Afrika. Den er ikke registrert fra Norge.

Utseende

Bembidion ephippium er en liten løpebille med en ganske slank og litt flat kroppsform. Antenneleddene har lange hårbørster i spissen, antennens fjerde ledd har fine korte tilliggende hår. (Krever forstørrelse for å se), Fasettøynene er noe utstående. Maxillarpalpene har et lite og nålformet endeledd, dette skiller slekten fra de andre nordiske løpebillene, hvor dette leddet er mye større og mer økseformet. Mange av artene i slekten Bembidion er like hverandre og er vanskelige å artsbestemme.

Levevis

Bembidion ephippium tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Calometopus lusitaniae

Utseende

Små til middelsstore, avlange, litt matte gullbasser. Hodet er forholdsvis stort med tydelig "hals", foran med en U-formet innskjæring. De er mørke med lyse flekker.

Utbredelse

Arten er utbredt i Sentral-Afrika.
Badminton under Samveldelekene 2018

Badminton under Samveldelekene 2018 ble arrangert fra 5. til 15. april  2018, i Carrara Sports and Leisure Centre i Gold Coast i Australia.
Otto Parschau

Opovekst

Parschau ble født i Klutznick i Allenstein-distriktet i Øst-Preussen. Han ble vernepliktig offiser året etter han sluttet seg til et Infanteri-regiment. Parschau ble utdannet som pilot ved Johannisthal flyplass, Darmstadt og i Hannover, og fikk sitt sertifikat 4. juli 1913.

Første verdenskrig

Ved utbruddet av første verdenskrig i august 1914 var Parschau allerede plassert ved Luftstreitkräfte og fløy først på Champagne-fronten og deretter i Flandern og i Alsace-Lorraine, før han ble flyttet til Vest-Preussen og Galicia på Østfronten.

Det «Grønne flyet»

Parschau ble tildelt en Fokker Eindecker- som tidligere var bltt brukt av en Oberleutnant Waldemar von Buttlar. Denne ubevæpnede endekker hadde vært i privat eie, kjøpt 1913 av von Buttlar, og flyet var blitt rekvirert av Fliegertruppe samtidig som Parschau ble forfremmet til offiser i  Deutsches Heer ved utbruddet av krigen. Det var blitt malt i en nyanse av grønt, fargen von Buttlar tidligere brukte i det Marburg-baserte Jäger Regiment Parschau hadde tjentog det samme, merkelige navnet Brieftauben-Abteilung Ostende enhet forkortet som BAO i tysk militær terminologi . 
Flyet fikk beholde den grønne fargen fra von Buttlars gamle enhet. Flyet ble kjent som Parschau's. Grønne fly, helt fra utbruddet av første verdenskrig. Parschau fløy denne maskinen i en omflakkende tilværelse i nesten et år, som serverer med FFAs 22 og 42 og den nevnte "BAO" enhet, som egentlig var en gruppe på fire FFA enheter som opererer som en for Oberste Heeresleitung eller OHL, World War i tyske Hærens overkommandos kontor. I denne perioden fløy Parschau sin særegne maskin på Champagne-fronten løpet av oktober og november  1914. Etter dette var han i  perioder i Flandern og i Alsace-Lorraine før Parschau ble flyttet til Vest-Preussen , og deretter videre til Galicia på Østfronten. Alle disse navn bl markert  på flykroppen. det samme flyet ville være den aller første krigen noensinne til å bli utstyrt med et effektivt synkroniseringsutstyr, og var utstyrt med Fokker Stangensteuerung  — sammen med et Parabellum MG14 maskingevær som bevæpning  — i slutten av mai 1915 som  Parschau skulle bruke i kamp og evaluere for prototypen av Fokker Eindecker.
Amazonas-pakten

Amazonas-pakten (OTCA) er en mellomstatlig organisasjon som arbeider for en bærekraftig og miljøvennlig utvikling av Amazonas-området. Traktaten TCA (Tratado de Cooperación Amazonica) ble først undertegnet 3. juli 1978 av de åtte landene som fortsatt er medlemmer. I 1995 ble OTCA etablert for å styrke gjennomføringen av avtalen, og i 2002 ble et permanent sekretariat opprettet i Brasils hovedstad Brasília. I oktober 2013 undertegnet den brasilianske utviklingsbanken BNDES (Banco Nacional de Desenvolvimento Econômico e Social) en avtale med OTCA om samarbeid om skogovervåkingsprosjekt i Amazonasregnskogen. Avtalen involverer også Amazonasfondet og omfatter et prosjekt med 5 års varighet og omkring 65 millioner kroner som skal brukes til bedre overvåking av skogene i OTCAs åtte medlemsland.
OTCA samarbeider med FNs miljøprogram (UNEP), og har publisert miljø-relaterte rapporter sammen med FN-organisasjonen. Rapporten Environment Outlook in Amazonia - GEO Amazonia fra 2009 viser at økt befolkning, avskoging og redusert nedbør er et av amazonas-områdets største utfordringer.